Na temelju članka 20. Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec („Službeni vjesnik Varaždinske županije“ broj 04/18, 49/18 i 4/20) i članka 31. Statuta Općine Vidovec („Službeni vjesnik Varaždinske županije“ broj 20/21), Općinsko vijeće Općine Vidovec na svojoj 2. sjednici održanoj dana 09. srpnja 2021. godine, donosi

**O D L U K U**

**o kriterijima za preuzimanje obveze plaćanja cijene za dio javne usluge koja se odnosi na odvojeno prikupljanje, prijevoz i obradu pelena izdvojenih iz miješanog komunalnog otpada (KBO 20 03 01) za korisnike iz kategorije kućanstava na području Općine Vidovec**

Članak 1.

Općinsko vijeće Općine Vidovec je Odlukom o dodjeli obavljanja javne usluge prikupljanja miješanog komunalnog otpada i javne usluge prikupljanja biorazgradivog komunalnog otpada na području Općine Vidovec („Službeni vjesnik Varaždinske županije“ broj 04/18) dodijelilo društvu Čistoća d.o.o. obavljanje javne usluge prikupljanja miješanog komunalnog otpada, javne usluge prikupljanja biorazgradivog komunalnog otpada i obavljanje usluge povezane s javnim uslugama na području Općine Vidovec te je društvo Čistoća d.o.o. postalo davateljem javnih usluga na području Općine Vidovec.

Općinsko vijeće Općine Vidovec donijelo je Odluku o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec („Službeni vjesnik Varaždinske županije“ broj 04/18, 49/18 i 4/20). Predmetnom Odlukom propisano je u članku 20. da kriterij za određivanje korisnika usluga u čije ime Općina Vidovec preuzima obvezu plaćanja cijene ili dijela cijene javne usluge određuje se posebnom Odlukom jedinice lokalne samouprave za tekuću godinu.

Članak 2.

Općina Vidovec, u cilju poticanja pronatalitetne politike te politike zaštite određenih skupina korisnika javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec, preuzima obvezu plaćanja cijene za dio javne usluge koja se odnosi na odvojeno prikupljanje, prijevoz i obradu pelena izdvojenih iz miješanog komunalnog otpada (KBO 20 03 01) za korisnike iz kategorije kućanstava skupine A i skupine B na području Općine Vidovec.

Članak 3.

Općina Vidovec snositi će troškove gospodarenja otpadnim pelenama za korisnike iz kategorije kućanstava skupine A i skupne B za koje je preuzelo obvezu plaćanja nakon provedenog postupka.

Sredstva za podmirenje troškova odvojenog prikupljanja, prijevoza i obrade pelena izdvojenih iz miješanog komunalnog otpada (KBO 20 03 01) za korisnike iz kategorije kućanstava skupine A i B osigurat će se u Proračunu Općine Vidovec za 2022. godinu s projekcijama za 2023. i 2024. godinu.

Članak 4.

Na temelju Ugovora koji će biti sklopljen u skladu s odredbama ove Odluke, Trgovačko društvo Čistoća d.o.o. iz Varaždina, Ognjena Price 13, kao davatelj javnih usluga prikupljanja miješanog i biorazgradivog komunalnog otpada na području Općine Vidovec, će Općini Vidovec fakturirati troškove gospodarenja otpadnim pelenama nastale odvojenim prikupljanjem iz miješanog komunalnog otpada, prijevozom i obradom, za korisnike za koje je Općina Vidovec preuzela obvezu plaćanja.

Članak 5.

Korisnici javnih usluga iz kategorije kućanstava skupine A i skupine B odlagati će otpadne pelene u zasebne spremnike s ljubičastim poklopcem na obračunskom mjestu odvojeno od miješanog komunalnog otpada.

Pravo na dodjelu spremnika s ljubičastim poklopcem imat će korisnici javnih usluga iz kategorije kućanstva skupine A i skupine B, koji imaju dijete starosti do 24 mjeseca i kojima će to pravo odobriti Jedinstveni upravni odjel Općine Vidovec nakon provedenog postupka, a po predanom pisanom zahtjevu.

Uz pisani zahtjev korisnici javnih usluga iz stavka 2. ovog članka dužni su priložiti rodni list djeteta i presliku računa za javne usluge s adresom obračunskog mjesta koja mora biti identična adresi za koju se traži dodatni spremnik s ljubičastim poklopcem za odlaganje otpadnih pelena.

Članak 6.

Pravo na dodjelu spremnika s ljubičastim poklopcem imat će i korisnici javnih usluga iz kategorije kućanstva skupine A i skupine B, koji ili čiji članovi kućanstva su osobe s inkontinencijom i invalidninom, imaju prebivalište na adresi obračunskog mjesta i kojima će to pravo odobriti Jedinstveni upravni odjel Općine Vidovec nakon provedenog postupka, a po predanom pisanom zahtjevu.

Uz pisani zahtjev korisnici javnih usluga iz stavka 1. ovog članka dužni su priložiti potvrdu liječnika i presliku računa za javne usluge s adresom obračunskog mjesta koja mora biti identična adresi za koju se traži dodatni spremnik s ljubičastim poklopcem za odlaganje otpadnih pelena.

Članak 7.

Korisnici javnih usluga iz kategorije kućanstava skupine A i skupine B kojima je Jedinstveni upravni odjel Općine Vidovec odobrio pravo na korištenje spremnika s ljubičastim poklopcem zaprimiti će od davatelja javnih usluga predmetni spremnik slijedeći mjesec od mjeseca u kojem je odobren zahtjev ukoliko će zahtjev biti odobren do 20. dana u mjesecu.

Obveza je korisnika kojem je dodijeljen spremnik s ljubičastim poklopcem da svaku promjenu prijavi Jedinstvenom Upravnom odjelu Općine Vidovec u roku od 15 dana od dana nastupa iste.

Članak 8.

Jedinstveni Upravni odjel Općine Vidovec će najkasnije do 25. dana u mjesecu dostavi društvu Čistoća d.o.o. iz Varaždina popis korisnika koji ostvaruju pravo na korištenje spremnika s ljubičastim poklopcem.

Popis iz stavka 1. ovog članka sadržavati će ime i prezime, adresu obračunskog mjesta i šifru kupca te vremenski rok do kada se spremnik dodjeljuje.

Članak 9.

Radi učinkovitosti i ekonomičnosti postupanja službenika Jedinstvenog upravnog odjela Općine Vidovec korisnici javnih usluga iz kategorije kućanstava skupine A i skupine B koji će ostvariti pravo na korištenje spremnika s ljubičastim poklopcem za odlaganje otpadnih pelena izdvojenih iz miješanog komunalnog otpada (KBO 20 03 01) na obračunskom mjestu bit će obaviješten telefonskim putem ili elektronskom poštom.

Članak 10.

Davatelj javnih usluga dužan je prije primjene cjenika za dio javne usluge koja se odnosi na odvojeno prikupljanje, prijevoz i obradu pelena izdvojenih iz miješanog komunalnog otpada (KBO 20 03 01) za korisnike iz kategorije kućanstava skupine A i skupine B pribaviti suglasnost izvršnog tijela Općine Vidovec sukladno odredbama Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec, odredbama Zakona o održivom gospodarenju otpadom i Uredbe o gospodarenju komunalnim otpadom.

Članak 11.

Općinsko vijeće Općine Vidovec ovlašćuje općinskog načelnika da sa davateljem javnih usluga potpiše Ugovor iz članka 4. ove Odluke.

Članak 12.

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 363-02/21-01/07

URBROJ: 2186/10-01/1-21-01

Vidovec, 09. srpnja 2021.

OPĆINSKO VIJEĆE OPĆINE VIDOVEC

PREDSJEDNIK

Krunoslav Bistrović